Miša Dimitrijević (glumac)
Mihailo Miša Dimitrijević (Šabac, 26. oktobar 1854 — Zagreb, 4/17. januar 1909) je bio srpski pozorišni glumac i dramski pisac.

Biografija 
Rođen je u Šapcu 1854. godine od oca Koste i majke Draginje. Kao mladić učio je molerski zanat, ali se kasnije pridružio jednoj putujućoj umetničkoj družini.

Prvi put je stupuo na scenu 1870. godine u trupi Stevana Velića, a zatim je bio član umetničkih druživa Mihaila Dimića, Laze Popovića, Gavre Miloradovića i Đure Protića (1873). U septembru 1873. u Ubu učestvovao je u izvođenju predstave „Mara Srbijanka“. Bio je član Narodnog pozorišta u Beogradu 1880—85 i 1887—92, Srpskog narodnog pozorišta u Novom Sadu 1885—87, a od 1892. je bio u Hrvatskom kazalištu u Zagrebu, gde je ostao do smrti. Radio je i kao pedagog u Hrvatskoj dramatskoj školi u Zagrebu 1898, gde je predavao glumu, masku, šminkanje i kostimiranje.

Miša Dimitrijević je jedan od prvih srpskih realističkih glumaca. Miša Dimitrijević je pretežno igrao karakterne i komične likove, uglavnom iz ruskih drama i dela klasičnog repertoara. Napisao je pozorišne komade: Kobni spomen, Jadac, Domaći prijatelj, Ljubav ih izmirila, Obraz pred svetom i zajedno sa A. Fijanom U dobar čas.

Njegova supruga bila je glumica Mila Dimitrijević rođ. Jovanović (1877-1972).

Reference

Literatura 
 Srpska porodična enciklopedija; Narodna knjiga, Politika NM; 2006. godine,  
 Mala enciklopedija Prosveta - Opšta Enciklopedija (A-Lj). Izdavačko preduzeće „Prosveta“, Beograd 1959.
 Zdravko Ranković: „Ubsko dobrovoljno pozorišno društvo“, str. 75-79, u publikaciji „Glasnik“, broj 37, Istorijski arhiv Valjevo, 2003. godine.

Spoljašnje veze 

  supruga Miše Dimitrijevića

Srpski pozorišni glumci
Srpski dramaturzi
Biografije, Šabac
Authority control